tartuNLP/wikipedia-smugri-20251201 huggingface dataset:
Ajuri (Pinokkio)

Ajuri () on Carlo Collodin vuoden 1883 "Pinokkio"-romaanissa esiintyvä kuvitteellinen hahmo. 
Ajuri esiintyy romaanin kappaleessa XXXI, jossa häntä kutsutaan myös nimellä The Little Man (it. L'Omino). Ajurilla on punaiset vaatteet, mustat housut ja hattu ja hän ajaa 24 aasin vetämää vaunua. Romaanissa hän ottaa Pinokkion ja tämän ystävän Candlewickin vaunuunsa kyytiin, mutta Pinokkio joutuu istumaan aasin selkään vaunun ollessa aivan täynnä, ja myöhemmin ajuri puree yhdeltä aasilta puolet korvasta irti tämän heitettyä Pinokkion pois selästään. Myöhemmin paljastuu, että aasit ovat oikeasti ihmisiä, ja Ajuri vie kyydissään olevat lapset Huvitusten saarelle, missä he muuttuvat oikeiksi aaseiksi. Myöhemmin Ajuri vierailee Pinokkion ja Candlewickin luona, jotka ovat muuttuneet aaseiksi ja myy Pinokkion sirkukseen ja Caldlewickin maanviljelijälle tienaten isot rahat.
Disneyn vuoden 1940 "Pinokkio"-elokuvassa Ajurilla on kaksi apulaista, Rehti Repo ("Honest John") ja Kimi Keppostin ("Gideon"), joiden avulla hän sieppaa lapsia ja houkuttelee heidät Huvitusten saarelle. Ajuri vie lapset, Pinokkion mukaan lukien, saarelle veneellä ja rohkaisee lapsia käyttäytymään saarella kuin aasit, mikä lopulta johtaa siihen, että lapset oikeasti muuttuivat aaseiksi. Ajurilla on saarella muita apulaisia, jotka vangitsevat aaseiksi muuttuneet lapset häkkeihin Ajurin tarkistettaviksi. Ajuri hiljentää huutavat lapset ruoskallaan ja sanoi aaseiksi muuttuneille lapsille, että he ovat nyt saaneet hauskanpitonsa ja joutuvat maksamaan siitä. Kun lapset ovat täysin menettäneet puhekykynsä, Ajuri myy heidät eteenpäin suolakaivoksille ja sirkuksiin. Pinokkio onnistuu pakenemaan saarelta puoliksi aasiksi muuttuneena. Ajurin kohtalo ei ole tiedossa, ja hän on ainoa tunnettu Disneyn pahis, joka elokuvassa selvisi teoistaan ilman rangaistusta.
Ajuri esiintyy myös vuoden 1972 "Pinokkion seikkailut" -animaatioelokuvassa, jossa hän ei ole yhtä paha kuin romaanissa. Vuoden 1992 elokuvassa Ajuri on yhtä paha kuin Disneyn elokuvaversiossa. Vuoden 1996 elokuvassa Pinokkio huijaa Ajurin putoamaan kirottuun vesialtaaseen, ja hän muuttuu merihirviöksi, joka ui pois merelle. Saman vuoden samannimisessä videopelissä Pinokkio taistellessaan Ajuria vastaan saa hänet putoamaan jyrkänteeltä alas.
Ajuri esiintyi myös "Mikin klubi" -sarjan jaksossa ”Mickey vs. Shelby”. Romaanissa "" paljastetaan, että Ajuri on vihdoinkin saanut rangaistuksen teoistaan, kun hänet pakotettiin vuoden aikana etsimään kaikki aaseiksi muuttamansa lapset ja palauttamaan heidät normaaleiksi, minkä jälkeen Ajuri karkotettiin Isle of the Lostille. Ajuri ylläpitää saarella taksiyritystä, kuljettaen asukkaita paikasta toiseen oikeiden aasien vetämillä vaunuilla.
Musta Leski (Natasha Romanoff)

Natasha Alianovna Romanova alias Natasha Romanoff on Marvel-kustantamon sarjakuvissa esiintyvä venäläinen vakooja ja alkuperäinen moderni Musta Leski. Hahmon ensiesiintyminen tapahtui amerikkalaisen "Tales of Suspense" -lehden numerossa 52 vuonna 1964. Hahmon loivat Stan Lee, Don Rico ja Don Heck.
Historia.
Varhainen elämä.
Natasha syntyi Stalingradissa (nyttemmin Volgograd). Hänen vanhempansa kuolivat tulipalossa Natashan ollessa vielä lapsi. Natashan pelasti liekeistä mies nimeltään Ivan Petrovitch, joka otti nuoren Natashan huostaansa. Myöhemmin KGB koulutti hänestä yhdessä muiden lukuisten nuorten naisten kanssa vakoojan ja harjaannutti Natashan myös voimistelussa ja kamppailulajien taidossa. Venäläiset tiedemiehet varustivat hänet korkeateknologisilla aseilla, joista tunnetuimmat ovat ranteisiin asennetut energia-aseet, joiden ammuksia Natasha kutsuu "Lesken pistoiksi". Hänelle annetaan koodinimi Musta Leski ja Natashan mieleen asennetaan vääriä muistoja, joiden tarkoitus on taata Lesken lojaalisuus. Esiintyessään ensimmäisiä kertoja sarjakuvien sivuilla Leski ei käyttänyt naamiota tai supersankareille tyypillistä asua. Hänen asunaan oli aamutakki. Myöhemmin Musta Leski siirtyy toimimaan Yhdysvaltoihin ja kehittää romanttisen ihastuksen Haukansilmää kohtaan.
Kostajat.
Natasha kasvaa varsinaiseksi femme fataleksi, jonka ensimmäinen tehtävä on vietellä amerikkalainen asetehtailija Tony Stark. Jouduttuaan kahnauksiin Starkin alter egon, eli Rautamiehen kanssa, Musta Leski loikkaa Yhdysvaltoihin ja liittyy Kostajiin naamiosankarina.
Metal Blast from the Past

 Metal Blast from the Past on saksalaisen heavy metal -yhtyeen Acceptin ensimmäinen DVD-julkaisu. 
Julkaisu.
DVD julkaistiin yhtyeen oltua tauolla lähes viisi vuotta. Sen julkaisi Drakkar Entertainment GmbH 22. heinäkuuta vuonna 2002. Tallenne alkaa Staying A Life -dokumenttielokuvalla, jossa on konserttitaltiointi Japanin konsertista Osakassa vuonna 1985.Konserttitaltioinnin yhteydessä kertoja käy läpi Acceptin historiaa. DVD:llä on lisäksi seitsemän yhtyeen tekemää musiikkivideota sekä Bulgarian TV:n tekemä kolmen kappaleen konserttitaltiointi Sofiasta vuodelta 1993. 
CD:llä on vuonna 2002 EP:nä julkaistu kappale Rich And Famous sekä ennen julkaisemattomia kappaleita tai kappaleiden versioita. Lisäksi CD:ltä löytyy kuvagalleria, yhtyeen diskografia sekä historiikki.
Katolinen kirkko Pohjois-Makedoniassa

Katolinen kirkko Pohjois-Makedoniassa toimii osana maailmanlaajuista katolista kirkkoa paavin ja hänen kuuriansa hengellisessä ohjauksessa.
Vuoden 2019 toukokuussa paavi Franciscus I vieraili ensimmäisenä paavina koskaan Pohjois-Makedoniassa. Hän tapasi vierailullaan Pohjois-Makedonian presidentin, minkä jälkeen hän vieraili Äiti Teresan muistomerkillä. Äiti Teresa syntyi Skopjessa nykyisen Pohjois-Makedonian alueella vuonna 1910. Myöhemmin hän vietti messun yhdessä maan katolisten kanssa, minkä jälkeen hän osallistui ekumeeniseen nuortentapahtumaan.
Organisaatio ja jäsenmäärä.
Katolinen kirkko on jakautunut Pohjois-Makedoniassa kahteen erilliseen organisaatioon. Skopjen roomalaiskatolinen hiippakunta on suoraan osa katolista kirkkoa ja noudattavat sen latinalaista riitusta. Vuonna 2017 siihen kuului 2 seurakuntaa, joissa oli 3 678 jäsentä. Lisäksi maassa toimii Makedonian kreikkalaiskatolinen kirkko, joka toimii paavin alaisuudessa ja käyttää bysanttilaista riitusta. Heidän hiippakuntanaan toimii Strumica-Skopjen Taivaaseenotetun siunatun Neitsyt Marian eparkia. Vuonna 2018 siihen kuului 8 seurakuntaa, joissa oli 11 444 jäsentä. Piispa Kiro Stojanov toimii sekä Skopjen hiippakunnan että Strumica-Skopjen eparkian piispana. Vuoden 2017 lopussa katolisia oli maassa yhteensä noin 15 000, muodostaen 0,72% maan väestöstä.
McLaren M7A

McLaren M7A oli McLarenin Formula 1-auto, jota talli ja sen asiakastallit käyttivät sellaisenaan tai muunnoksina M7B, M7C ja M7D kausina –. Auto oli Robin Herdin viimeinen McLarenille suunnittelema auto ennen siirtymistään Cosworthille, minkä vuoksi hänen apunaan toimi Gordon Coppuck. M7B-mallissa oli ponttonimaiset polttoainesäiliöt, M7C:ssä oli Formula 5000-sarjasta muokattu monokokki ja M7D:hen oli asennettu Alfa Romeon moottori. 
Bruce McLaren ajoi autollaan tallille ensimmäisen voiton Belgian osakilpailussa vuonna 1968. Myös Denny Hulme voitti M7A-autolla ensin saman vuoden Italian ja Kanadan osakilpailut ja kaudella Meksikon osakilpailun.
Yleisradion hallintoneuvosto

Yleisradion hallintoneuvosto on Yleisradion korkein päättävä elin, jonka 21 jäsentä valitsee eduskunta. Lisäksi yhtiön henkilöstöllä on hallintoneuvostossa kaksi edustajaa, joilla on kokouksissa läsnäolo- ja puheoikeus, mutta ei äänioikeutta. Kaikki varsinaiset jäsenet ovat kansanedustajia.
Hallintoneuvoston jäseniksi on valittava tiedettä, taidetta, sivistystyötä ja elinkeino- ja talouselämää tuntevia sekä eri yhteiskunta- ja kieliryhmiä edustavia henkilöitä.
Hallintoneuvosto valitsee ja erottaa Yleisradion hallituksen, päättää asioista, jotka koskevat toiminnan huomattavaa supistamista tai laajentamista tai yhtiön organisaation huomattavaa muuttamista, valvoo sitä, että julkisen ohjelmatoiminnan tehtävät tulevat suoritetuiksi sekä laatii ennakkoarvion uusista palveluista ja toiminnoista. Hallintoneuvosto päättää myös yhtiön strategiasta sekä talouden ja toiminnan suuntaviivoista.
Jäsenet.
Eduskuntavaalien 2023 jälkeiset uudet Yleisradion hallintoneuvoston jäsenet valittiin 28. kesäkuuta 2023. Tuon jälkeen neuvostosta ovat lähteneet Timo Vornanen, Li Andersson, Maria Guzenina sekä Maria Ohisalo ja heidän tilalleen ovat tulleet Arja Juvonen, Anna Kontula, Riitta Mäkinen ja Jenni Pitko.
Yleisradion henkilöstön edustajat:
Deb Fischer

Debra Lynelle Strobel ”Deb” Fischer (s. 1. maaliskuuta 1951 Lincoln, Nebraska) on yhdysvaltalainen republikaanisenaattori. Hän on toiminut vuodesta 2013 lähtien toisena Nebraskan senaattoreista. Hänen nykyinen kautensa senaatissa päättyy tammikuussa 2031.
Ennen politiikkaan lähtemistä Fischer opiskeli Nebraskan yliopistossa ja työskenteli farmarina. Politiikassa Fischer on Yhdysvaltain senaatin lisäksi ollut Nebraskan yksikamarisessa lainsäädäntöelimessä vuosina 2005–2012.
KIC 8462852

KIC 8462852 (Tabbyn tähti tai Boyajianin tähti) on Joutsenen tähdistössä noin 1 470 valovuoden päässä Maasta sijaitseva F-tyypin pääsarjan tähti, jolta havaitiin epätavallisia kirkkauden vaihteluita Planet Hunters -projektin tuloksena. Havainto tehtiin Kepler-teleskoopin tekemien mittausten perusteella.
Historiallisten havaintojen mukaan tähti on himmentynyt jo sata vuotta. Vuosina 1890–1989 tähti oli himmentynyt noin 20 prosenttia.
Esitetyt hypoteesit.
Todennäköisenä vaihtoehtona pidetään avaruuspölyä, koska tähteä kiertävän pölyn hiukkaset ovat niin isoja, että ne pysyvät kiertoradalla, mutta niin pieniä, etteivät ne peitä kaikkia valon aallonpituuksia.
Jotkut tähtitieteilijät ovat esittäneet selitykseksi Dysonin sfääriä. Jason Wright esittää julkaisussaan, että kirkkauden muutokset ovat yhteensopivia "megastruktuurien parven" kanssa. Nämä rakennelmat voisivat olla aurinkopaneeleita. Steinn Sigurðssonin mukaan tällaiset rakennelmat eivät riittäisi selittämään himmentymistä. Pölyhiukkasta suuremmat kappaleet himmentäisivät yhtälailla kaikkia säteilyn aallonpituuksia, mutta infrapunasäteily oli himmentynyt vähemmän.
Jatkotutkimukset.
SETI-instituutti käytti Allen Telescope Arrayta radiosignaalien etsimiseen tähden läheisyydestä. Erityisesti etsittiin kapeakaistaista 1 hz:n signaalia ja laajakaistaisia signaaleja, joista jälkimmäiset voisivat olla peräisin avaruusaluksista. Selkeitä todisteita radiosignaaleista ei löytynyt.
Tuusniemen yhtenäiskoulu

Tuusniemen yhtenäiskoulu on Tuusniemellä toimiva suomenkielinen yhtenäiskoulu (luokka-asteet 1–9). Koulua käy noin 250 oppilasta. Koululla annetaan esikouluopetusta noin 20 lapselle. Samassa koulukeskuksessa toimii Tuusniemen lukio ja kirjasto.
Koulu osallistuu muun muassa Liikkuva koulu -hankkeiseen.
Ajokaista

Ajokaista on ajoneuvolle tarkoitettu ajoradan pituussuuntainen osa. Ajokaistoja saatetaan päällystetyillä teillä erottaa toisistaan ja ohjata niillä tapahtuvaa kääntymistä tai ohittamista tai ajonopeutta ym. tiemerkinnöillä. Moottoriteillä ja muilla vilkkaammilla tieosuuksilla on ajosuuntaa kohden kaksi tai useampi ajokaistaa.
Kun ajokaista syystä tai toisesta päättyy, tästä ilmoitetaan liikennemerkein ja tiemerkinnöin. Ajokaistan päättyessä ensisijaisena sääntönä on, että päättyvällä kaistalla kulkevan ajoneuvon täytyy väistää jatkuvan kaistan puolella kulkevia ajoneuvoja. Joskus kaksi ajokaistaa saattavat myös yhdistyä. Tästä ilmoittava liikennemerkki astui voimaan vuoden 2020 tieliikennelain uudistuksen myötä. Tällaisessa paikassa ajoneuvojen täytyy siirtyä yhdistyneelle kaistalle vuorotellen.
Ajokaista voidaan myös varata jollekin tietylle kulkumuodolle. Tällaisia ajokaistoja ovat esimerkiksi linja-autokaistat ja pyöräkaistat.
Muutenkin ajokaistojen tyypillinen liikenne vaihtelee siten, että jotkut kaistat joillakin alueilla ovat paljolti raskaan liikenteen käytössä, kun taas jotkut kaistat joillakin alueilla ovat enimmäkseen henkilöautojen käytössä. Tämä otetaan huomioon liikennesuunnittelussa, kuten kaistojen leveyttä suunniteltaessa. Ajokaistoja suunniteltaessa on otettava huomioon myös jalankulun ja pyöräilyn kulkuväylät. Joissakin paikoissa on ajokaistakohtaisia nopeusrajoituksia.
Annamaria Serturini

Annamaria Serturini (s. 13. toukokuuta 1998) on italialainen jalkapalloilija. Hän on pelipaikaltaan hyökkäävä keskikenttäpelaaja. Hän on pelannut Italian naisten maajoukkueessa 30 maaottelua ja tehnyt niissä yhden maalin. Ensimmäisen aikuisten maaottelunsa hän pelasi vuonna 2019. MM-kilpailuissa 2019 hän pääsi vaihtopelaajana kentälle puolivälieräottelussa Alankomaita vastaan. MM-kilpailuissa 2023 hän pääsi vaihdosta kentälle alkulohko-ottelussa Ruotsia vastaan. Serturini saavutti alle 17-vuotiaiden MM-pronssia vuonna 2014.
Serturini on edustanut kotimaassaan Bresciaa, Baria, vuosina 2018–2024 Romaa ja helmikuusta 2024 alkaen Interiä.
Tuusniemen lukio

Tuusniemen lukio on Tuusniemellä toimiva suomenkielinen lukio. Siellä opiskelee noin 50 lukiolaista. Samassa koulukeskuksessa toimii Tuusniemen yhtenäiskoulu.
Krépin Diatta

Krépin Diatta (s. 25. helmikuuta 1999) on senegalilainen jalkapalloilija. Hän on pelipaikaltaan keskikenttäpelaaja. Hän edusti vuonna 2017 norjalaisseura Sarpsborgia ja siirtyi vuonna 2018 belgialaiseen Club Bruggeen ja tammikuussa 2021 Ranskan pääsarjassa pelaavaan Monacoon.
Diatta pelasi Senegalin maajoukkueessa ensimmäisen maaottelunsa maaliskuussa 2019 Madagaskaria vastaan. Ensimmäisen maaottelumaalinsa hän teki kesäkuussa 2019 Afrikan-mestaruuskilpailujen alkulohko-ottelussa Tansaniaa vastaan. MM-kilpailuissa 2022 hän pelasi avauskokoonpanossa kahdessa ensimmäisessä alkulohko-ottelussa Alankomaita ja Qataria vastaan sekä neljännesvälieräottelussa Englantia vastaan. Hän on pelannut vuoden 2022 loppuun mennessä kaikkiaan 29 maaottelua ja tehnyt niissä kaksi maalia, joista toisen kesäkuussa 2021 ystävyysottelussa Sambiaa vastaan.
Judo Pan-Amerikan kisoissa 2019

Judossa kilpailtiin Pan-Amerikan kisoissa 2019 8. – 11. elokuuta 2019. Kilpailut käytiin National Sports Villagessa. Sekä naisilla että miehillä oli seitsemän painoluokkaa. Kun jokaiseen painoluokkaan osallistui 10 urheilijaa, osallistui judoon yhteensä 140 urheilijaa. Menestyneimmät maat olivat Kuuba ja Brasilia, jotka voittivat kummatkin viisi kultamitalia. Eniten mitaleja voitti Kuuba, joka saavutti 12 mitalia.
Andy Susemihl

Andy Susemihl on saksalainen kitaristi. Hän on soittanut heavy metal -yhtyeessä U.D.O.. 
Susemihl soitti 1980-luvulla kitaraa Sinnerin albumilla "Dangerous Charm" (1987) ja U.D.O.n albumilla "Mean Machine" (1989). Vuonna 1992 hän soitti jälleen Sinnerissä, levyllä "No More Alibis" sekä Apen levyllä "Human Greed".
Susemihl on tehnyt yhteistyötä David Reecen kanssa tämän soololevyllä "Universal Language" (2009) sekä yhtyeessä Bangalore Choir levyillä "Cadence" (2010) ja "Metaphor" (2015).
Susemihl on tehnyt yhtyeensä 7-9-7 kanssa yhden levyn "Get Me To The World On Time" (2004) ja kokoonpanolla Supermihl &amp; Superfriends kaksi levyä vuosina 2008 ja 2013. Lisäksi hän on tehnyt neljä soololevyä, "Life Among The Roaches" (1995), "...King &amp; The Giant" (2008), "Alles Wird Gut!" (2017) ja "Elevation" (2019).
McLaren M9A

McLaren M9A oli McLarenin Formula 1-auto, jota talli käytti kaudella Britannian osakilpailussa. 
Auto oli nelivetoinen ja sen suunnitteli Jo Marquart. Autoa ajaneen Derek Bellin kilpailu päättyi keskeytykseen.
Lapinlahden terveyskeskus

Lapinlahden terveyskeskus on Lapinlahden kunnassa Pohjois-Savossa toimiva terveysasema. Perusterveydenhoitoa tarjotaan myös Varpaisjärven terveysasemalla.
Lapinlahden terveyskeskuksen päivystys palvelee kiireellistä hoitoa tarvitsevia ja ajanvarausasiakkaita arkisin kello 8-18 ja viikonloppuisin kello 8-16. Muulloin eli iltaisin ja öisin päivystyspalvelut ovat saatavilla Kuopion yliopistollisen sairaalan päivystyksestä (Puijonlaaksontie 2, Kuopio, C-ovi) tai Iisalmen sairaalan päivystyksestä (Riistakatu 23, Iisalmi).
Bror Hellström

Bror Hellström (26. marraskuuta 1914 – 3. elokuuta 1992) oli ruotsalainen kestävyysjuoksija päämatkoinaan 5 000 ja 10 000 metriä.
Hellström nousi kansalliseen kärkeen 1930-luvun loppupuoliskolla. Hän sijoittui kolmanneksi Ruotsin vuoden 1936 mestaruuskisoissa 5 000 metrillä ja pääsi edustamaan Ruotsia Berliin olympiakisoihin. Hän pääsikin karsinnoista loppukilpailuun ja sijoittui 13:nneksi Suomen Gunnar Höckertin ja Lauri Lehtisen voittamassa kisassa. Vuonna 1940 Hellströmistä tuli kaksoismestari eli hän voitti niin 5 000 kuin 10 000 metrin Ruotsin mestaruuden. Kovimpana kilpakumppanina Ruotsissa 1930-luvun lopulla Hellströmillä oli Henry Jonsson (myöh. Kälarne), joka voittikin useita 5 000 metrin Ruotsin mestaruuksia. Hellström oli kolme kertaa voittamassa 4 x 1500 metrin Ruotsin viestimestaruuden; ensin 1936 SoIK Hellasin, 1940 ja 1941 Brandkårens IK:n riveissä. Suomalaisille Hellström tuli tunnetuksi kesällä 1940 voittamalla ensin elokuun alussa kansainvälisen 5 000 metrin kilpailun Helsingin olympiastadionilla ja sen jälkeen syyskuun alussa Suomi-Ruotsi-Saksa -maaottelun 10 000 metrin loppukiritaistelussa Saksan Max Syringin. Hellströmin 10 000 metrin tuloksesta tulikin hänen ennätyksensä.
Käynnistyneen maailmansodan aikaan Ruotsin kestävyysjuoksutaso oli ehdotonta maailman huippua. Nimet Henry Kälarne, Arne Andersson, Gunder Hägg olivat kärjessä, mutta Bror Hellström oli vahvasti heidän takanaan. Hellström uusi Ruotsin 5 000 metrin mestaruuden vielä kaksi kertaa eli vuosina 1941 ja 1942. Hän teki parhaan aikansa syyskuussa 1941 Tukholmassa ajan ollessa 14.15,8. Vuoden 1942 jälkeen Hellströmin ura kääntyikin laskuun eikä hän enää saavuttanutkaan menestystä.
Hellström nimitettiin uransa jälkeen Ruotsin yleisurheilun Stora Grabbareihin numerolla 96. Ammatiltaan hän oli palomies.
Taktisches Luftwaffengeschwader 74

Taktisches Luftwaffengeschwader 74 (TaktLwG 74), joka aiemmin tunnettiin nimellä Jagdgeschwader 74 (JG 74), on Saksan ilmavoimien Baijeriin Neuburgin lentotukikohtaan sijoitettu taktinen lennosto, joka nimettiin 1. lokakuuta 2013 uudelleen Saksan ilmavoimien uudelleen organisoinnin jälkeen.
TaktLwG 74:n vastuulla on Saksan eteläosien ilmapuolustus. Lennostossa on kaksi laivuetta, joiden kummankin kalustona on Eurofighter Typhoonit.
Historia.
JG 74 aktivoitiin nimellä JG 75 Saksan ilmavoimien viimeisenä hävittäjälennostona 5. toukokuuta 1961. Yhtymä oli varustettu F-86K Sabre -hävittäjin ja se oli sijoitettuna Leipheimin lentotukikohtaan. Lennosto siirrettiin Neuburgiin pian tukikohdan avaamisen jälkeen ja samalla lennosto numeroitiin uudelleen. Vuosina 1965-1966 lennosto varustettiin Lockheed F-104 Starfighterein. Konetyyppi osoittautui Saksan ilmavoimissa vaativaksi ja kaikkiaan 292 konetta tuhoutui onnettomuuksissa, joissa sai surmansa 116 lentäjää. Lennostossakin tapahtui joitakin onnettomuuksia konetyypillä ennen kuin se vastaanotti F-4F Phantom II -koneet vuonna 1974.
F-4F oli huononnettu F-4E, joka ei kyennyt käyttämään AIM-7 Sparrow keskipitkän matkan ilmasta-ilmaan ohjusta. Ohjustyyppi oli kielletty Saksassa aina vuoteen 1990, minkä jälkeen koneet päivitettiin F-4F ICE-standardin mukaisiksi ja lopulta AIM-120 AMRAAM ohjuksia käyttäviksi. F-4 koneiden General Electric J79 -moottoreiden savun muodostuksen vuoksi koneet saivat lentäjiltä lempinimen "ilmapuolustuksen diesel". Konemalli poistettiin käytöstä 12. kesäkuuta 2008.
Vuodesta 2006 kesäkuuhun 2008 JG 74 muutettiin Eurofighter Typhoon -laivueeksi.
Mölders.
32 vuotta toisen maailmansodan aikaisen hävittäjä-ässän Werner Möldersin kuolemaan johtaneen onnettomuuden jälkeen, JG 74 sai 22. marraskuuta 1973 kunnianimen JG 74 Mölders. Kuitenkin Saksan parlamentti päätti 1998, että Legion Condoriin kuuluneiden mukaan ei ole sopivaa nimetä organisaatioita. Saksan sotahistoriallinen instituutti tutki Möldersin toimia ja esitti tuloksina Möldersin toimia osana natsihallintoa ja ettei hän koskaan tuominnut yhtään hallinnon tointa. Siten kunnianimi poistettiin lennoston nimestä 11. kesäkuuta 2005.
Komentajat.
Lennoston komentajina ovat olleet:
Halujärvi (järvi)

Halujärvi () on noin viiden hehtaarin laajuinen järvi läntisessä Espoossa. Virallisen kaupunginosajaon mukaan se sijaitsee Espoonkartanon kaupunginosassa. Sen naapurijärviä ovat Dämman ja Kvarnträsk idässä sekä Loojärvi lännessä. Noin puolitoista kilometriä koilliseen sijaitsee Svartbäckträsket. Ämmässuon jätteenkäsittelykeskus sijaitsee Halujärven pohjoispuolella. Halujärven länsirannalla on pientaloasutusta; pääosin järven välitön ympäristö on metsää.
Halujärven vanhan ruotsinkielisen nimen takana saattaa olla vielä vanhempi suomenkielinen nimi, jonka sisällöstä on vain arvauksia. Erään teorian mukaan taustana on appellatiivi halopaju, joka viittaa järven rannoilla kasvaviin pajuihin. Suomen kielen haluamista tarkoittavan sanan kanssa Halujärvellä ei liene mitään tekemistä.
Adama Traoré

Adama Traoré on seuraavien henkilöiden nimi:
Katolinen kirkko Bulgariassa

Katolinen kirkko Bulgariassa toimii osana maailmanlaajuista katolista kirkkoa paavin ja hänen kuuriansa hengellisessä ohjauksessa.
Organisaatio ja jäsenmäärä.
Bulgariassa toimii kaksi latinalaista riitusta käyttävää hiippakuntaa, Sofian ja Plovdivin hiippakunta, johon kuului vuonna 2017 18 seurakuntaa ja 33 000 jäsentä, sekä Nikopolin hiippakunta, johon kuului vuonna 2016 21 seurakuntaa ja 30 000 jäsentä. Lisäksi maassa toimii Bulgarian kreikkalaiskatolinen kirkko, joka on suoraan paavin alainen ja noudattaa bysanttilaista riitusta. Heidän hiippakuntanaan toimii Sofian apostolinen eksarkaatti, johon vuonna 2016 kuului 16 seurakuntaa ja 10 000 jäsentä.
Vuoden 2017 lopussa Bulgariassa oli noin 68 000 katolista, jolloin heitä oli 0,96% Bulgarian väestöstä.
Mertjärvi (Padasjoki)

Mertjärvi on Päijät-Hämeessä Padasjoella Kauratun pohjoispuolella sijaitseva järvi.
Maantietoa.
Järven pinta-ala on 3,1 hehtaaria, se on 350 metriä pitkä ja 200 metriä leveä. Se sijaitsee Kalliojärven vieressä kapean kannaksen takana. Kannaksella kulkee valtatie 24, josta näkee järven hyvin. Siinä ei ole kartan mukaan saaria ja sen rantaviivan pituus on 850 metriä. Järven rannat ovat metsämaata, jolle on rakennettu yksi vapaa-ajan asunto. Sille tulee tie valtatieltä.
Vesistösuhteet.
Järvi sijaitsee Kymijoen vesistössä (vesistöaluetunnus 14) Suur-Päijänteen alueen (14.2) Lummennen ja Vesijaon valuma-alueella (14.25), jonka Lummenen alueeseen (14.254) järvi kuuluu. Järven vedenpinnan korkeus on 122,3 metriä mpy. Järveen laskee valtatien alitse oja Kalliojärvestä ja suo-oja pohjoisesta, jonka lähteenä on Munuanjärvi. Järven laskuoja lähtee järven länsipäästä ja se laskee pinen lammen kautta Koveroon. Laskuojalle tulee pudostusta 0,8 metriä. Vesireitti päättyy lopuksi Lummenneen, joka on bifurkaatiojärvi.
Svartbäckträsket

Svartbäckträsket on noin seitsemän hehtaarin laajuinen järvi läntisessä Espoossa. Virallisen kaupunginosajaon mukaan se sijaitsee Kolmperän kaupunginosassa. Sen naapurijärviä ovat Dämman ja Kvarnträsk etelässä, Nupurinjärvi pohjoisessa ja Halujärvi lounaassa. Ämmässuon jätteenkäsittelykeskus sijaitsee Svartbäckträsketin luoteispuolella. Turunväylä kulkee Svartbäckträsketin pohjoispuolitse.
Adama Traoré (5.6.1995)

Adama Traoré (s. 5. kesäkuuta 1995 Bamako) on malilainen jalkapalloilija. Hän on pelipaikaltaan hyökkääjä. Hän on kotimaansa lisäksi pelannut Kongon demokraattisessa tasavallassa ja Ranskassa. Hän on edustanut vuodesta 2018 Metziä mutta pelasi kevätkauden 2019 lainasopimuksella Orléansissa.
Traoré pelasi Malin maajoukkueessa vuoden 2019 Afrikan-mestaruusturnauksessa ja teki maalin alkulohko-ottelussa Mauritaniaa vastaan, kuten teki myös hänen kolmisen viikkoa myöhemmin syntynyt täyskaimansa, joka tuli vaihtoon vanhemman Traorén tullessa kentälle.
Kuvansin koulu

Kuvansin koulu on Joroisten kunnan Kuvansin taajamassa toimiva suomenkielinen alakoulu (luokka-asteet 1–6). Koululta on noin 12 kilometriä Joroisten kirkonkylän keskustaan (etelään) ja 6 kilometriä Varkauden keskustaan (pohjoiseen). Vuonna 2016 koulua kävi 93 oppilasta.
Joroisten yhtenäiskoulu

Joroisten yhtenäiskoulu on Joroisten kirkonkylässä toimiva suomenkielinen yhtenäiskoulu (luokka-asteet 1–9). Siihen kuuluu Kirkonkylän alakoulu (Koulutie 3) ja Kirkonkylän yläkoulu (Koulutie 1). Yhtenäiskoulun ja Joroisten lukion rehtorina työskentelee Satu Immonen (2019–). 
Vuonna 2016 yhtenäiskoulua kävi 356 oppilasta.
Michael Holm

Michael Holm (oik. Lothar Bernhard Walter; s. 29. heinäkuuta 1943 Stettin) on saksalainen laulaja-lauluntekijä ja tuottaja.
Ura.
Michael Holm perusti ensimmäisen yhtyeensä viisitoistavuotiaana. Hänen ammattimainen uransa alkoi 1961, jolloin julkaistiin single "Texas-Jimmy". Vuonna 1969 julkaistiin cover-versio Doug Sahmin hitistä "Mendocino", josta tuli vuoden myydyin single Saksassa. 1970-luvulla ilmestyi useita menestyssävellyksiä, kuten "Tränen lügen nicht" (1974). Michael Holmin yhteistyökumppaneita oli muun muassa tuottaja Giorgio Moroder. Vuosina 1982–2004 Michael Holmilta ei ilmestynyt ainuttakaan studioalbumia. Tuolloin hän työskenteli Kristian Schultzen kanssa Projekt Cuscon parissa.
Michael Holm on tuottanut musiikkia muun muassa artisteille Lisa Nemzo ja Guildo Horn.
Stig Håkansson

Stig Håkansson (19. lokakuuta 1918 – 2000) oli ruotsalainen pituushyppääjä ja pikajuoksija, joka menestyi eritoten 1940-luvulla. Hänen paras saavutuksensa oli vuoden 1946 Oslon EM-kisoissa 4 × 100 metrin viestikulta Ruotsin joukkueessa. Hän menestyi 1960-luvulla curlingissa ja edusti joukkueensa kanssa Ruotsia lajin MM-kisoissa vuonna 1968.
Ura.
Håkansson aloitti yleisurheilu-uransa 1930-luvun lopulla. Hän voitti Ruotsin pituushyppymestaruuden vuonna 1939. Seuraavana vuonna hän voitti hopeaa niin pituushypyssä kuin 100 metrillä. Håkanssonin huippuvuosi oli 1944, jolloin hän voitti niin pituuden kuin 100 metrin Ruotsin-mestaruudet. Saman vuoden syksynä hän teki myös omat henkilökohtaiset ennätyksensä niin 100 metrillä, 200 metrillä kuin pituudessa. Vuonna 1945 hän voitti 100 metrin ja vuonna 1946 pituuden mestaruuden. Vuosi 1946 oli toisen maailmansodan jälkeen ensimmäinen kansainvälinen kilpailukausi. Silloin järjestettiin Norjassa Oslossa EM-kisat. Niissä Håkansson oli yhdessä Stig Danielssonin, Inge Nilssonin ja Olle Laesskerin kanssa Ruotsin pikaviestijoukkueessa, joka voitti Euroopan-mestaruuden. Lisäksi hän sijoittui niin 100 metrillä kuin pituudessa viidenneksi. Pituudessa maanmies Olle Laessker voitti Oslon EM-kisoissa. Håkansson nimitettiin yleisurheilu-uransa jälkeen yleisurheilun stor grabbiksi numerolla 107.
Yleisurheilu-uransa jälkeen Håkansson pelasi Karlstadissa IF Götassa curlingia, ja hän voitti johtamassaan joukkueessa ensin Ruotsin-mestaruuden ja sijoittui sitten neljänneksi samalla Götan joukkueella vuoden 1968 MM-kisoissa Kanadassa. Hän toimi IF Götan puheenjohtajana 1960-luvulla. Håkanssonin pojat Lars-Eric Håkansson ja Thomas Håkansson edustivat 1970-luvulla Ruotsia curlingin EM-kisoissa.
Joroisten lukio

Joroisten lukio on Joroisten kirkonkylässä toimiva suomenkielinen lukio. Se sijaitsee Joroisten yhtenäiskoulun yläkoulun kanssa samassa kiinteistössä (Koulutie 1). Lukion ja yhtenäiskoulun rehtorina työskenteli Antti Karjula (2017-2019). Vuodesta 2019 lukion ja yhtenäiskoulun vt. rehtorina on työskennellyt Satu Immonen-Kähäri. Lukiossa toimii salibandy- ja frisbeegolflinja.
Donald Fields

Donald William Fields (20. kesäkuuta 1937 Leeds, Englanti – 7. joulukuuta 1987 Helsinki) oli brittiläinen Suomessa työskennellyt toimittaja ja englannin kielen opettaja.
Fields asui Suomessa 1960-luvun keskivaiheilta alkaen ja teki aluksi englanninkielisiä ohjelmia Ylen ulkomaanpalvelulle ja opetti englantia Helsingin kauppakorkeakoulussa. Myöhemmin hän toimi "The Sunday Timesin" Pohjoismaiden-kirjeenvaihtajana ja teki juttuja myös "The Guardian"- ja "The Independent" -sanomalehtiin, UPI-uutistoimistolle, BBC:lle, tanskalaiseen "Politiken"-lehteen sekä eräille Pohjois-Amerikan radioasemille.
Donald Fieldsin suorasanainen raportointi muun muassa Suomen ulkopolitiikasta herätti Suomessa närkästystä jopa viranomaisissa. Hänet muistetaan muun muassa vuoden 1982 artikkelistaan ”Suomalainen itsesensuuri”, joka julkaistiin "Index of Censorship" -lehden lisäksi "Helsingin Sanomissa". 
Fields yhdisti kielenopetusta ja journalismia "Helsingin Sanomien" englanninkielisissä pakinoissaan. Hän myös näytteli television kielenopetusohjelmissa, kuten Neil Hardwickin ja Joseph Whiten käsikirjoittamassa kaksiosaisessa englanninkielisessä minisarjassa "Invitation to a Murder" (Yle 1976, ohj. Marjatta Cronwall).
Fields kuoli 50-vuotiaana Helsingissä. Hänet on haudattu Helsingissä Hietaniemen hautausmaalle.
Tribedo

Tribedo Oy, vuoteen 2021 Opset, on vuonna 2001 perustettu suomalainen OP Pohjolan ja Bravedo Oy:n yhteisyritys, joka tuottaa OP Pohjolalle asiakas- ja asiantuntijapalveluita. Tribedon liikevaihto oli lähes 53 miljoonaa euroa vuonna 2024.
Tribedolla on toimipisteet viidellä paikkakunnalla: Helsingissä, Tampereella, Kuopiossa, Joensuussa sekä Oulussa.
Tehtävät ja henkilöstö.
Tribedon tarjoamia tehtäväalueita ovat esimerkiksi monikanavainen asiakaspalvelu, taustapalvelut, talousrikollisuuden torjunta, selvittely- ja tukitehtävät sekä IT-alan palvelut ja asiantuntijatehtävät. 
Palveluita tuotetaan suomeksi ja ruotsiksi.
Tribedossa työskentelee noin 900 henkilöä.
Bravedo Oy osti ISS Palvelut Oy:n osuuden Tribedosta toukokuussa 2021. Yritysnimi muuttui omistajavaihdoksen myötä Opsetista Tribedoksi.
Åke Stenqvist

Åke Valter Stenqvist (31. tammikuuta 1914 Tukholma – 12. elokuuta 2006 Tukholma) oli ruotsalainen pikajuoksija ja pituushyppääjä, joka saavutti parhaana menestyksenä vuoden 1938 EM-kisojen pikaviestihopeaa. Lisäksi hän oli aktiivi käsipalloilija ja pelasi 1940-luvulla muutaman käsipallomaaottelun Ruotsin maajoukkueessa.
Åke ”Fisken” Stenqvist saavutti ensimmäisen Ruotsin mestaruutensa pituushypyssä vuonna 1935 ja uusi mestaruuden peräti kuusi kertaa eli mestrauusvuodet olivat 1935–42. Samanaikaisesti hän kilpaili 5-ottelussa ja saavutti siinä kolme Ruotsin mestaruutta vuosina 1940–42. Hän edusti vuosina 1935–38 tukholmalaisseura IK Modea ja saavutti seuran riveissä Ruotsin 4 x 100 metrin viestipronssia vuonna 1937 ja viestihopeaa 1938. Vuoden 1938 jälkeen hän edusti toista tukholmalaisseuraa IF Sleipneria, jonka riveissä hän saavutti viestikultaa vuonna 1940, viestipronssia 1941 ja 1942 sekä viestipronssia 1943. 
Berliinin vuoden 1936 olympialaisten pituushypyssä Stenqvist selvisi karsinnoista finaaliin, jossa hän sijoittui kymmenenneksi. Lisäksi hän oli mukana Ruotsin pikaviestijoukkueessa, joka jäi niukasti finaalista samalla ajalla Kanadan joukkueen kanssa, joka selvisi kuudentena pikaviestifinaaliin. Vuoden 1938 Pariisin EM-kisoissa Stenqvist oli mukana Ruotsin 4 x 100 metrin pikaviestijoukkueessa, joka otti hopealle ajalla 41,1 yhdessä Gösta Klemmingin, Lennart Lindgrenin ja Lennart Strandbergin kanssa. Lisäksi oli henkilökohtaisessa lajissa pituudessa sijalla 11.
Parhaat tulokset.
Hänet nimettiin yleisurheilusaavutustensa johdosta jo vuonna 1935 yleisurheilun Stora grabbariksi numerolla 94.
Monipuolinen palloilija.
Yleisurheilun lisäksi Åke Stenqvist oli monipuolinen palloilija. Parhaimman menestyksensä hän saavutti käsipallossa Sleipner IF:n riveissä vuodesta 1938 alkaen. Hän pelasi myös kolme maaottelua Ruostin käsipallomaajoukkueessa vuosina 1943–45. Lisäksi hän pelasi urheilu-uransa alkuvuosina palloilun tukholmalaisseura Karlbergs BK:ssa juniorivuosinaan 1929–32 jalkapallomaalivahtina ja 1931–43 seuran jääkiekkojoukkueessa puolustajana. Lisäksi hän pelasi jääpalloa yleisurheiluseurassaan IK Modessa vuosina 1936–38 ja sen jälkeen toisessa tukholmalaisseurassa Järva IS vuosina 1940–43.
Kaizen

Kaizen (改善) on alun perin japaninkielinen termi ja tarkoittaa jatkuvaa parantamista pienissä askeleissa. Kaizen on Lean-ajatteluun pohjautuva menetelmä ja sitä käytetään erilaisten prosessien parantamiseen yhdessä organisaation johdon ja työntekijöiden kanssa. Kaizenin perusajatuksena on parantaa prosesseja jatkuvasti pienissä askeleissa vähentämällä hukkaa. Merkittäviä parannuksia saadaan aikaan lyhyessä ajassa ilman suuria investointeja tai riskejä. Yksi tunnetuimpia ja pitkäaikaisempia Kaizen-vaikuttajia on Masaaki Imai. Hän on kirjoittanut useita Kaizen-kirjoja, esim. "Gemba Kaizen ", joka vapaasti käännettynä tarkoittaa jatkuvaa parantamista työpisteessä.
Kaizenilla saavutettavia tuloksia.
Kaizen-menetelmää on jo kauan sovellettu teollisuudessa ja viime aikoina yhä useammin menestyksellisesti myös muilla aloilla. Kaizenilla aikaansaatuja tuloksia ovat esim.:
Kaizenin muita etuja ovat mm. tulosten nopeus, vähäinen aikainvestointi, johdon ja työntekijöiden sitoutuminen, vastarinnan nopea hallinta sekä työntekijöiden valmiuksien parantaminen.
Kaizen-työpaja.
Kaizen-menetelmää voidaan käyttää esim. 3-5 päivän kestävissä työpajoissa. Tyypillinen Kaizen-työpaja koostuu kolmesta vaiheesta:
Kaizen-työpajan suunnittelusta ja toteuttamisesta on kirjoitettu laajasti esim. kirjassa ""The Kaizen Event Planner: Achieving Rapid Improvement in Office, Service, and Technical Environments" ".
Kaizen on olennainen tekijä luomaan yrityksille Lean-kulttuuria, jossa tavoitellaan jatkuvan parantamisen ajattelumallia kaikilla organisaatiotasoilla.
Läheiset käsitteet.
Kaizen osa Lean käsitteitä, kuten myös 5S, JIT (JOT) sekä Toyotan tuotantojärjestelmä (TPS).
Tehtaantyttö

Tehtaantyttö on artistinimellä M julkaisevan laulaja-lauluntekijä Minja Kosken ensimmäinen sooloalbumi. Se julkaistiin 22. syyskuuta 2017. Albumin nimikappale oli M:n ensimmäinen singlejulkaisu. Koski on säveltänyt ja sanoittanut kaikki kappaleet. Tuottajana toimi Miikka Ahlman. Albumin kappaleiden sovittajia olivat Kosken ja Ahlmanin lisäksi Simo Saukkola ja Jussi-Pekka Parviainen.
Vastaanotto.
Musiikkilehti "Soundin" Antti Granlund antoi levylle täydet viisi tähteä ja MTV:n musiikkitoimittaja Visa Högmander nimesi sen vuoden 2017 parhaaksi kotimaiseksi studioalbumiksi.
Tarzan ja pikkuväki

Tarzan ja pikkuväki ("Tarzan and the Ant Men") on Edgar Rice Burroughsin romaani, joka julkaistiin vuonna 1924. Tarzan ja pikkuväki on Tarzan -kirjasarjan 10. osa.
Ensimmäinen suomennos julkaistiin vuonna 1925.
Leike

Leike on ohut, mutta melko iso naudan tai sian lihasta leikattu lihaviipale, joka on kypsennetty pannulla. Ennen paistamista se usein leivitetään eli kastellaan vatkatulla kananmunalla ja kastetaan korppujauhon, suolan ja pippurin seokseen. Leivittäminen tekee paistopinnoista rapean. Tällainen on esimerkiksi wieninleike. Muita leikkeitä ovat ovat muun muassa sveitsinleike (juusto-kinkkutäyte), havaijinleike (päällä ananasrengas) ja oskarinleike (päällä katkarapuja ja parsaa kastikkeessa). Leike voi olla myös leivitetty siipikarjan tai kalan lihasta leikattu viipale. Leike-nimitystä käytetään lisäksi leikkeletuotteista, kuten vaikkapa kinkkuleikkeestä.
Tarzan, viidakon valtias (kirja)

Tarzan, viidakon valtias ("Tarzan, Lord of Jungle") on Edgar Rice Burroughsin romaani, joka julkaistiin vuonna 1928. Tarzan, viidakon valtias on Tarzan -kirjasarjan 11. osa.
Ensimmäinen suomennos julkaistiin vuonna 1929.
Leikkele

Leikkele () on yleisimmin voileivän päällysteenä tai kylmänä alkuruokana syötävä ohueksi viipaloitu lihavalmiste. Myös kasviproteiinista valmistettuja viipaleita voidaan kutsua leikkeleiksi. Yhdysvalloissa termillä tarkoitetaan lisäksi myös juustoviipaleita.
"Kokolihaleikkeleitä" valmistetaan esimerkiksi kinkusta, paistista tai fileestä. "Kinkkuleikkele" tarkoittaa puolestaan leikkelettä, jonka valmistuksessa on käytetty kinkun lisäksi sidonta-ainetta kuten tärkkelystä tai proteiini- tai kuituvalmisteita ja jotka eroavat lisäksi leikkelemakkarasta hienonnusasteen sekä valmistusmenetelmän suhteen. Kinkkuleikkeleen valmistukseen saa käyttää vähäisessä määrin myös muuta sianlihaa.
Leikkeleitä valmistetaan myös makkarasta, jolloin tuotetta kutsutaan "leikkelemakkaraksi". 
"Kasvipohjaisena leikkeleenä" tai "kasvisleikkeleenä" markkinoidaan Suomessa esimerkiksi gluteenista tai soija- ja vehnäproteiinista sekä ruokaöljystä valmistetun kasvismakkaran viipaleita.
"Kalaleikkeleenä" markkinoidaan Suomessa esimerkiksi kalasta ja perunajauhosta valmistetun kalamurekkeen viipaleita.
"Leikkelelautanen" (engl. c"harcuterie board") on lautanen, johon on koottu erilaisia leikkeleitä ja muita kylmänä nautittavia elintarvikkeita kuten esimerkiksi juustoa ja suolakeksejä. 
"Leikkelepöytä" on noutopöytä, jossa on tarjolla erilaisia leikkeleitä.
Kermajuusto

Kermajuusto on runsasrasvainen juustotyyppi, jossa rasvan osuus kuiva-aineesta on vähintään puolet. Suomalaiset kermajuustot ovat alkuaan täysrasvaisia, puolipehmeitä ja murukoloisia. Niiden maku on happamaan vivahtava, ja niiden koko ja muoto vaihtelevat. Juustokiekon paino on tyypillisesti 3–6 kg. Suomessa tämä juustotyyppi on lähtöisin Varsinais-Suomesta. Esimerkiksi Oltermanni ja Turunmaa ovat kermajuustoja.
Tarzan ja kadonnut valtakunta

Tarzan ja kadonnut valtakunta ("Tarzan and the Lost Empire") on Edgar Rice Burroughsin romaani, joka julkaistiin vuonna 1929. Tarzan ja kadonnut valtakunta on Tarzan -kirjasarjan 12. osa.
Ensimmäinen suomennos julkaistiin vuonna 1942.
Kreikan parlamenttivaalit 2019

Kreikan vuoden 2019 parlamenttivaalit järjestettiin 7. heinäkuuta 2019. Vaaleissa valittiin 300 jäsentä seuraavalle nelivuotiskaudelle Kreikan parlamenttiin.
Vaalit järjestettiin etuajassa, koska pääministeri Aléxis Tsípras pyysi parlamentin hajottamista Syriza-puolueen kärsittyä tappion toukokuun 2019 europarlamenttivaaleissa ja Kreikan paikallisvaaleissa. Edelliset parlamenttivaalit olivat vuoden 2015 syyskuun parlamenttivaalit.
Vaaleissa ehdolla oli ehdokkaita 20 puolueesta tai vaaliliitosta. Vaaleissa käytettiin ensimmäisen kerran parlamenttivaaleihin uutta vaalipiirijakoa, jossa vaalipiirejä on 59 aiemman 56 sijasta.
Vaaleissa äänioikeutettuja oli ja ääniä annettiin . Äänestysaktiivisuus jäi helteen vuoksi alhaiseksi, ja äänestysprosentti oli 57,78. Vaaleissa kuusi puoluetta läpäisi kolmen prosentin äänikynnyksen ja sai edustajia parlamenttiin. Vaalit voitti keskustaoikeistolainen Uusi demokratia, joka sai ehdottoman enemmistön, 158 paikkaa 300 paikasta. Pääministeriksi nousi puolueen johtaja Kyriákos Mitsotákis, joka muodosti Mitsotákisin I hallituksen.
Tulokset.
Vaalien tulokset olivat:
Tulokset vaalipiireittäin.
Vaalien tulokset vaalipiireittäin (59 kpl) olivat:
Sekaleipä

Sekaleipä eli sekahiivaleipä on muodoltaan vaihteleva eri jauhoseoksista valmistettu ja hiivalla nostatettu leipä. Sen leipomisessa voidaan käyttää vehnän, rukiin, ohran ja kauran eri jauholaatuja, ja taikinan nesteenä vettä, maitoa tai piimää. Sekaleivän kuohkeus perustuu ydinvehnäjauhon sitkoon, siksi tällaista jauhoa tulee olla riittävästi (vähintään 70 %). Myös imeliä sekaleipiä voidaan valmistaa, tällainen on esimerkiksi piimälimppu.
Suomessa sekaleivästä käytetään monia kansanomaisia nimityksiä kuten kakkara, kakko ja rievä. Hiivaleivässä voi useita eri jauholaatuja, mutta pääosassa siinä ovat tavallisesti hiivaleipäjauhot. Eräs sekaleipätyyppi on mausteleipä ja myös runsaskuituisessa moniviljaleivässä käytetään eri viljalajeista saatuja jauhoja, mutta siinä on usein mukana leseitä ja siemeniä.
Näytän missä asun

Näytän missä asun on artistinimellä M julkaisevan Minja Kosken toinen sooloalbumi. Solina Records julkaisi sen 22. helmikuuta 2019. Albumin päätuottajana toimi Miikka Ahlman. Kappaleiden sovituksista vastasivat Kosken ja Ahlmanin lisäksi Simo Saukkola, Jussi-Pekka Parviainen ja Aleksi Kaufmann. Näytän missä asun -albumi valittiin vuoden 2019 Emma-ehdokkaaksi kriitikoiden valinta -kategoriassa. Minja Koski oli myös ehdolla 2020 Teosto-palkinnon saajaksi "Näytän missä asun" -albumin sävellyksistä ja sanoituksista. 
Kappaleet.
Kaikki kappaleet on säveltänyt ja sanoittanut Minja Koski, ellei toisin mainita.
Kapesitabiini

Kapesitabiini (C15H22N3O6F) on nukleosidijohdannaisiin kuuluva orgaaninen yhdiste. Yhdistettä käytetään lääketieteessä useiden syöpien hoitoon. Kapesitabiini kuuluu WHO:n laatimaan tärkeimpien lääkeaineiden luetteloon.
Ominaisuudet ja käyttö.
Rakenteeltaan kapesitabiini muistuttaa urasiilia. Se on aihiolääke, joka metaboloituu maksassa ja syöpäkasvaimessa entsyymien vaikutuksesta varsinaiseksi aktiiviseksi aineenvaihduntatuotteeksi fluorourasiiliksi. Fluorourasiili estää kasvaimissa tymidylaattisyntaasientsyymiä ja siten DNA:n synteesiä. Tällöin syöpäsolut eivät kykene lisääntymään. Kapesitabiini annostellaan tablettina. Sitä käytetään suolistosyöpien, rintasyövän ja vatsasyövän hoitoon.
Haittavaikutukset.
Kapesitabiinin aiheuttamia haittavaikutuksia voivat olla huonovointisuus, ripuli, käsi-jalkaoireyhtymä, sormenjälkien väliaikainen häviäminen, pääkipu, anemia ja neutropenia. Kapesitabiini voi olla myös myrkyllistä sydämelle. Dihydropyrimidiinidehydrogenaasientsyymin puutoksesta kärsiville lääkeainetta ei voi antaa, koska lääkeaineen metabolia on epätäydellistä.
Valmistus.
Kapesitabiinia valmistetaan nelivaiheisella synteesillä lähtien 5‐fluoriuridiinista.
Talttumaton Tarzan (elokuva)

Talttumaton Tarzan on vuonna 1959 julkaistu elokuva. Elokuvan pääosissa esiintyvät Denny Miller ja Cesare Danova. Elokuva perustuu Edgar Rice Burroughsin kirjaan Tarzan, apinain kuningas ja vuonna 1932 julkaistuun samannimiseen elokuvaan.
Näyttelijät.
Lähde:
Koikkalan koulu

Koikkalan koulu oli eteläsavolaisen Juvan kunnan Koikkalan kylässä toiminut alakoulu. Koulu oli Kirkonkylän koulun jälkeen Juvan seuraavaksi vanhin kansakoulu ja se perustettiin vuonna 1884. Koulu muodostaa osan Koikkalan kylän Museoviraston valtakunnallisesti merkittäväksi arvioimaa rakennettua kulttuuriympäristöä. 
Kyläkoulua kävi lukuvuonna 2018–2019 enää 14 luokka-asteiden 3–6 oppilasta (vuonna 2016 koulussa oli 23 alakoululaista). Koulu lakkautettiin toisen Juvan kyläkoulun kanssa elokuussa 2019 ja oppilaat siirrettiin Kirkonkylän kouluun. Koulurakennus myytiin samana vuonna yksityisomistukseen. Kaupan myötä yksityisomistukseen siirtyivät myös koulun alueella olevat muistomerkki ja liikuntakenttä.
Kaisa Aikio

Kaisa Aikio ("Jovsset Niillas Gáddjá", o.s. Vuolab) on suomensaamelainen Yleisradion saamenkielisen toimituksen Yle Sápmin erikoistoimittaja. Hänet tunnetaan parhaiten televisio-ohjelmasta "Yle Ođđasat", jossa hän toimi uutistenlukijana alusta alkaen, vuodesta 2013 lähtien. 
Aikio aloitti saamelaisradion toimittajana marraskuussa 1981 ja työskenteli määräaikaisena eripituisia kausia. Hänet nimitettiin vakinaiseksi toimittajaksi vuonna 1988. Hän työskenteli sekä Utsjoen että Inarin toimituksessa. Hän jäi eläkkeelle syyskuussa 2022.
I Want to Tell You

I Want to Tell You on brittiläisen rockyhtyeen The Beatlesin kappale yhtyeen vuoden 1966 albumilta "Revolver". Sen sävelsi ja sanoitti George Harrison. Kappaleen työnimet olivat ”Laxton’s Supreme” ja ”I Don’t Know.”
Islami Jamhoori Ittehad

Islami Jamhoori Ittehad (IJI) oli pakistanilaisten oikeistopuolueiden allianssi, joka perustettiin vuoden 1988 vaaleihin sosiaalidemokraattisen Pakistanin kansanpuolueen vastavoimaksi. Liittoumaan kuului yhdeksän puoluetta. Se sai vaaleissa vähemmän kansanedustajia kuin kansanpuolue. Useimmat IJI:n edustajista olivat Punjabista, ja Nawaz Sharif nousi IJI:n tuella Punjabin paikallishallinnon johtoon ja myöhemmin koko maan pääministeriksi. Vuoden 1993 vaaleihin IJI ei enää osallistunut.
Earl Heiskala

Urho "Earl" Waldemar Heiskala (s. 30. marraskuuta 1942 Kirkland Lake, Ontario) on kanadansuomalainen entinen jääkiekkoilija, jonka vanhemmat olivat kotoisin Suomesta. Heiskalan perhe muutti Torontoon Urhon ollessa nuori. Hän pelasi liki 700 ammattilaisottelua.
Heiskalan setä oli kuuluisa lentäjä Urho Heiskala. Uransa jälkeen Heiskala työskenteli rakennusalalla. Nykyisin Heiskala asuu San Diegon alueella, ja hänellä on myös Yhdysvaltain kansalaisuus.
Ura.
Hän pelasi NHL:ssä Philadelphia Flyersissa vuosina 1968–1971 ja WHA:ssa Los Angeles Sharksissa vuosina 1972–1974.
Kuosmalan koulu

Kuosmalan koulu oli eteläsavolaisen Juvan kunnan Kuosmalan kylässä Voipää-järven läheisyydessä sijaitseva yli satavuotias alakoulu (luokka-asteet 1-6). Kyläkoulua kävi lukuvuonna 2018–2019 yhteensä 27 oppilasta (vuonna 2016 koulussa oli 29 alakoululaista). Koulu lakkautettiin elokuussa 2020 ja oppilaat siirrettiin Kirkonkylän kouluun. Puinen koulurakennus myytiin vuonna 2021 majoituspalveluita tarjonneelle yritykselle 5000 eurolla.
Team Parker Racing

Team Parker Racing on brittiläinen autourheilutalli, joka kilpailee Blancpain GT Series Endurance Cup, British GT Championship, Porsche Carrera Cup Great Britain ja British Touring Car Championship -sarjoissa.
Aam Aadmi Party

Aam Aadmi Party (lyh. AAP, suomeksi Tavallisen ihmisen puolue) on intialainen vuonna 2012 perustettu puolue. Puolue syntyi alun perin korruptionvastaisesta liikehdinnästä, minkä jälkeen puolueena se saavutti huomattavaa menestystä Delhin paikallisvaaleissa. Puolueen johtaja Arvind Kejriwal tuli Delhin pääministeriksi kahdesti AAP:n menestyksen seurauksena. Vuonna 2013 Kejriwal oli Delhin ministerinä 49 päivää, jonka jälkeen hän erosi protestina siitä, että hänen ajamansa korruptionvastainen laki ei mennyt läpi. Vuonna 2015 Kejriwalista tuli Delhin pääministeri uudestaan puolueen voitettua 67 paikkaa 70:stä.
Aam Aadmi Party on perustanut puhelinlinjan johon voi raportoida havaitsemaansa korruptiota, sekä teettänyt yllätystarkastuksia kouluihin ja sairaaloihin. Puolue on myös suojellut intialaisia kauppoja estämällä ulkomaalaisten supermarkettien saapumisen Delhiin. Vuonna 2019 puolue ilmoitti suunnittelevansa Delhiin ilmaisia metro- ja bussimatkoja naisille parantaakseen näiden turvallisuustilannetta.
Prince Racing

Prince Racing on hongkongilainen autourheilutalli, joka kilpailee TCR International Series ja TCR Asia Series -sarjoissa. Aiemmin talli on kilpaillu muun muassa Porsche Carrera Cup Asia -sarjassa. Vuoden 2015 TCR International Seriesissa tallin kuljettajat Kenneth Lau ja Michael Choi ajoivat kauden viimeisissä osakilpailuissa, mutta he eivät keränneet yhtään MM-pistettä.
Stadio Giorgio Ascarelli

Stadio Giorgio Ascarelli oli Napolissa sijainnut jalkapallostadion ja napolilaisen SSC Napolin kotikenttä. Stadion tuhoutui toisen maailmansodan pommituksissa.
PAS Macau Racing Team

PAS Macau Racing Team on macaolainen autourheilutalli, joka kilpailee TCR Asia Series -sarjassa. Aiemmin talli on kilpaillu World Touring Car Championship -sarjassa vuonna 2013.
Niza Racing

Niza Racing on vuonna 2009 perustettu malesialainen autourheilutalli. Talli on kilpaillu vuodesta 2015 lähtien TCR Asia Series -sarjassa.
Antonianon instituutti

Antonianon instituutti on Bolognassa Italiassa sijaitseva instituutti, joka tekee hyväntekeväisyystyötä sekä toimii monipuolisesti taiteiden ja kulttuurin saralla.
Antonianon instituutin perustivat vuonna 1953 neljä fransiskaanimunkkia: isä Gabriele Adani, isä Ernesto Caroli, isä Benedetto Dalmastri ja isä Berardo Rossi. Alun perin instituutti toimi köyhien ruokailupaikkana, taideakatemiana ja elokuvateatterina. 1960-luvulta alkaen instituutissa on alettu tuottaa myös televisio-ohjelmia sekä äänilevyjä. Vuodesta 1961 alkaen instituutti on tuottanut vuosittain yhteistyössä Italian yleisradioyhtiön RAI:n kanssa Kultaisen šekiinin laulukilpailua (Zecchino d'Oro), joka on myös kuvattu instituutin tiloissa.
Instituutissa annetaan opetusta muun muassa klassisessa baletissa, moderneissa tanssilajeissa, kuvataiteissa sekä teatteri- ja elokuvataiteissa. Instituutissa toimii myös kaksi kuoroa: 3–11-vuotiaille suunnattu Piccolo Coro dell’Antoniano ja yli 12-vuotiaille tarkoitettu Verdi Note dell’Antoniano.
20. syyskuuta 2006 perustettu Antoniano ONLUS kokoaa yhteen instituutin hyväntekeväisyystyöhön kuuluvia projekteja, tapahtumia ja keräyksiä. Näihin kuuluvat muun muassa taloudellisissa vaikeuksissa oleville tarkoitetun avoimen ruokalan ylläpitäminen sekä vuonna 1991 alkanut vuosittainen hyväntekeväisyyskeräys "Il Cuore dello Zecchino d’Oro" (suom. "Kultaisen šekiinin sydän"), jonka nimi oli "I Fiori della Solidarietà" (suom. "Solidaarisuuden kukat") vuosina 1991–2012.
Stéphane Bahoken

Stéphane Bahoken (s. 28. toukokuuta 1992 Grasse, Ranska) on kamerunilainen jalkapalloilija. Hän on pelipaikaltaan hyökkääjä. Hän on pelannut seuratasolla Ranskassa OGC Nicen, RC Strasbourgin ja vuodesta 2018 SCO Angersin joukkueissa sekä lainasopimuksella Skotlannissa St Mirrenissä.
Bahoken pelasi Kamerunin maajoukkueessa ensimmäisen maaottelunsa maaliskuussa 2018. Hän on pelannut kaikkiaan 22 maaottelua ja tehnyt niissä neljä maalia. Hän kuului Kamerunin joukkueeseen Afrikan-mestaruuskilpailuissa kesällä 2019 ja tammi-helmikuussa 2022. Vuoden 2019 turnauksessa hän teki kaksi maalia. Vuoden 2022 turnauksessa hän saavutti pronssia ja teki pronssiottelussa joukkueensa ensimmäisen maalin sen noustessa kolmen maalin tappioasemasta tasoihin.